google/wiki40b huggingface dataset:
Enrico Zuccalli

Enrico Zuccalli (õieti Johann Heinrich Zuccalli; umbes 1642 Roveredo (Graubündeni kanton) – 8. märts 1724 München) oli Šveitsi päritolu arhitekt ja ehitusmeister, Müncheni kõrgbarokkarhitektuuri peamine esindaja (Müncheni itaaliapärase baroki juhtiv esindaja Giovanni Antonio Viscardi kõrval).

Elulugu

Väljaõppe sai ta Kaspar Zuccallilt.
Aastal 1669 läks ta Münchenisse, kus ta sai 1673 Agostino Barelli järeltulijana Baieri õueehitusmeistriks. Ta võttis üle Barelli ehitused ning viis lõpule Theatinerkirche ja Nymphenburgi lossi.
Aastal 1677 edutati ülemehitusmeistriks ning 1689 sai ta õuekammernõunikuks.
Aastatel 1684–1688 projekteeris ja ehitas Zuccalli Lustheimi lossikese Schleißheimi lossi pargis.
Aastal 1695 läks ta Liège'i ning seejärel Bonni, kuhu ta pidi Baieri kuurvürsti Joseph Clemensi ülesandel ehitama residentsilossi. Aastal 1697 pandi lossile nurgakivi, kuid ehituse viis lõpule alles Robert de Cotte pärast 1715. aastat. See tohutu hoone on üks Euroopa barokkarhitektuuri monumentaalseid teoseid.
Aastal 1706 vabastas Austria administratsioon Baieris Zuccalli kõikidest ametitest. Ta elas kuni 1714. aastani Ettali kloostris. Alates 1710. aastat juhatas ta kloostri ümberehitamist.
Zuccalli ehitisi mõjutas itaalia kõrgbarokk. Selles stiilis tegi ta 1696 esimesed kavandid kuurvürsti suveresidentsile Schleißheimis (Schleißheimi loss). Ehitus algas ametlikult 1701 ning kestis algul 1704. aastani; lõpule viis selle Joseph Effner 1719–1727.
Enrico Zuccallilt pärineb ka Porcia palee Münchenis (1693).
Here To Stay

"Here To Stay" on Eesti ansambli Noisebleed esimene minialbum, millel on viis lugu.
Atgāzene mõis

Atgāzene mõis (Atgāzenes muižiņa või Fēgezaka muižiņa, saksa keeles Vegesackshof) oli poolmõis Lätis Riia linnas Atgāzene asumis. Mõisakompleksi aadressiks on Vienības gatve 87.
17. sajandil ostis sealsed maad Riia Suurgildi oldermann ja Riia raehärra Gotthard von Vegesack. Tema järgi sai mõis oma saksakeelse nime, kuigi mõis oli olemas juba varasemal ajal (on teada, et aastal 1677 kuulus mõisa juurde 51,23 hektarit maad). Mõisa maadel elasid toona 13 rentnikku, kes harisid seal juurviljaaedasid, lisaks oli mõisa juures veel kõrts, mis andis suurema osa selle sissetulekust.
Vegesackide järel said mõisa omanikeks aastast 1800 Blankenhagenid, seejärel Hakenid. Aastal 1897 rajas dr Schönfeld mõisa sanatooriumi "Atgāzene" ja närvikliiniku.
Johann Albrecht von Hohenzollern

Johann Albrecht von Hohenzollern ehk Johann Albrecht von Brandenburg-Ansbach (ka Johann Albrecht von Magdeburg või Johann Albrecht von Halberstadt; 20. september 1499 – 15. mai 1550) oli Brandenburg-Ansbach-Bayreuthi mittevalitsev markkrahv ja Magdeburgi peapiiskop ning Halberstadti piiskop.
Tema isa oli Ansbachi markkrahv Friedrich II ja ema Kazimierz IV tütar Sophia. Tal oli 16 õde-venda, tema oli kokku 17-st 15. Tuntumad tema vendadest olid Albrecht, kes oli Saksa ordu kõrgmeister ja hiljem esimene Preisimaa hertsog, ja Wilhelm, kes oli viimane Riia peapiiskop. Et Johann Albrecht oli vanuselt eelviimane vend, polnud tal ilmaliku pärandi saamiseks lootust ja talle valiti vaimuliku tee.
1523 nimetas tema onupoeg, kardinal, Mainzi peapiiskop, Magdeburgi peapiiskop ja Halberstadti piiskop Albrecht ta Magdeburgi koadjuutoriks. 1541. aastal nimetati ta Magdeburgi ja Halberstadti asehalduriks, 1545, pärast Albrechti surma, sai ta aga mõlema valduse valitsejaks. Karl V kinnitas need valdused talle 1548. aastal. Ta püüdis takistada protestantluse levikut oma piiskopkondades, kuid küllaltki edutult.
Kuigi veendunud katoliiklane, tegutses Johann Albrecht ka oma protestantliku venna Albrechti huvides, olles tema esindajaks nii paavsti kui ka keisri juures. Ta oli teatud aeg orduprokuraatorina ametis ka Saksa ordu juures, kuid tal tekkisid tõsised vastuolud Saksa haruga, mis püüdis Preisimaad tema venna käest kätte saada. Johann Albrecht toetas ka Wilhelmi saamist Riia peapiiskopiks.
Pakri Hansu Jüri

Pakri Hansu Jüri (? – ?) oli Harju-Madise kihelkonnast pärit eesti soost õpilane.
Ta käis 1686 Bengt Gottfried Forseliuse eestvedamisel koos kaasõpilase Ignatsi Jaaguga oma teadmisi demonstreerimas Rootsi kuningas Karl XI-le, kuid erinevalt Ignatsi Jaagust, kes tegutses hiljem mitmes paigas kooliõpetajana ja köstrina, pole Pakri Hansu Jüri edasise elukäigu kohta palju teada.
Kivirahu (Hiiu maakond)

Kivirahu on Hiiu maakonnas Hiiumaa vallas Salinõmme küla koosseisus Soonlepa lahes asuv 251 m² suurune saar (rahu). Rahu rannajoone pikkus on 80 meetrit.
Kivirahu on Eesti üks väiksemaid ametliku nimetusega saari.
Rahu koordinaadid on 58° 50′ N, 22° 58′ E.
Rahu kuulub Hiiumaa laidude maastikukaitseala Soonlepa lahe saarte sihtkaitsevööndi koosseisu ja on looduskaitse all.
Taylori valem

Mitme muutuja funktsiooni Taylori rida

Taylori valem esitab reaal- või kompleksarvulise funktsiooni, mis peab olema polünoomi astme n+1'i reaal- või kompleksarvuliste väljade ümbruses differenseeruv, kahe muutuja funktsiooni binoomide (x - a) ja (y - b) astmete polünoomi ja ühe jääkliikme summana, kus polünoomi aste on n.
Direktor

Direktor (ladina sõnast dirigere 'suunama') ehk juhataja on asutuse või ettevõtte juht. Keskasutuste, suurte äride, firmade ja teiste selliste juhtivat ja kõrgeimat direktorit nimetatakse peadirektoriks.
Asutuses või ettevõttes võib olla määratud ka mingi kitsama valdkonna juht: asedirektor (näiteks personalidirektor).
Pille Lehis

Pille Lehis (lühiajaliselt ka Pille Hirv; sündinud 21. juuli 1958) on eesti akvarellist.
Õppinud 1980–1986 Eesti Riiklikus Kunstiinstituudis nahkehistöö erialal. Näitustel esinenud 1980. aastast, peamiselt akvarellidega. Looming koosneb peamiselt abstraktsetest ja poolabstraktsetest kompositsioonidest.

Isiklikku

Pille Lehise isa oli kunstnik Enno Lehis ja ema nahakunstnik Aino Lehis. Olnud abielus luuletaja ja kunstniku Indrek Hirvega, nende tütar on laulja ja kirjanik Tui Hirv.
Taani rahvastik

Rahvastiku päritolu

2013. aasta alguse seisuga oli taanlasi 89,3% ning 600 674 ehk 10,7% moodustasid immigrandid ja nende järeltulijad. Eesti päritolu inimesi oli 1449, neist 982 naised ja 467 mehed ning 1348 sisserändajad ja 101 nende järeltulijad.
Teistel andmetel oli 91,6% Taani päritolu ning 452 095 inimest on sisserändajad ja nende järglased. Sisserändajad (sealhulgas järglased) on pärit peamiselt teistest Põhjamaadest (41 306), Suurbritanniast (12 000), Saksamaalt (25 444), Poolast (13 509), Bosniast ja Hertsegoviinast, (20 875), teistest Jugoslaavia maadest (23 968), Türgist (54 859), Somaaliast (16 948), Iraagist (26 351), Iraanist (14 289), Liibanonist (22 232), Afganistanist (10 876) ja Pakistanist (19 301).

Õppurid

Õppureid on 1 miljon.
Tuvi tänav (Rakvere)

Tuvi tänav on tänav Rakveres.
Tänav on umbtänav pikkusega 127 meetrit ja asub Rakvere Linnuriigi linnaosas. Ta saab alguse Kauri tänavast.
Lena Einhorn

Lena Einhorn (sündinud 19. mail 1954 Stockholmi lähedal) on rootsi arst, viroloog ja rakubioloog, kellest on saanud kirjanik ja filmirežissöör.
Ta on sündinud poola-juudi päritolu arstide Nina ja Jerzy Einhorni perekonnas, isa oli ka poliitik (kristlik demokraat). Ka vend Stefan Einhorn on arst, arstiteadlane ja kirjanik.
Tema dokumentaalteos, oma emast ja Varssavi getost rääkiv "Nina teekond", sai aastal 2005 kõrgeima kirjandusauhinna Augustpriset ja selle põhjal tehtud film sai Kuldpõrnika nii parima filmi kui ka parima käsikirja eest.
Tema esimene romaan "Siri" on August Strindbergi ainetel.
Stefan Zweig

Stefan Zweig ([tsvaig], 28. november 1881 Viin – 22. veebruar 1942 Petrópolis) on juudi päritolu Austria saksakeelne kirjanik.
Ta on eriti tuntud biograafiate poolest.
Stefan Zweig sündis jõuka ärimehe pojana Viinis.
Alates 1933. aastast elas ta eksiilis.
Ta sooritas Brasiilias enesetapu.
Rikošett (kabe)

Rikošett (ehk rikošettlöök) on rahvusvahelises kabes peamiselt klassikalistes seisudes esinev kombinatsiooniline idee. Idee on saanud oma nime selle järgi, et kabendite löömistrajektoorid meenutavad rikošetti.
Diagrammil 1 olev seis tekib mängulauale pärast avakäike 33-28 (18-23) 39-33 (12-18) 44-39 (17-21) 31-27 (20-25?). Ja nüüd järgneb rikošettlöök 27-22 (18x27) 34-30 (25x34) 40x18 (13x22) 28x26.
Venemaa Föderatsiooni rahvakunstnik (kujutav kunst)

Venemaa Föderatsiooni rahvakunstnik (vene keeles Народный художник Российской Федерации) on kõrgem riiklik aunimetus Venemaa Föderatsioonis kujutava kunsti valdkonnas (välja arvatud arhitektuuris, kus on eraldi aunimetus). Venemaa Föderatsiooni rahvakunstniku aunimetust antakse Venemaa kunstnikele, kes on loonud väljapaistvaid kunstiteoseid maalikunstis, skulptuuris, graafikas, monumentaalkunstis, dekoratiiv- ja tarbekunstis ning teatri-, filmi- ja televisioonikunstis. Aunimetusega kaasneb rinnamärk.
Reeglina ei anta Venemaa rahvakunstniku aunimetust kandidaadile enne kümne aasta möödumist teenelise kunstniku või teenelise kunstitegelase aunimetuse andmisest.
Nõukogude Liidus anti välja Vene NFSV rahvakunstniku ja NSV Liidu rahvakunstniku aunimetust.
Ümera jõel

"Ümera jõel" (esmatrükk 1934) on Mait Metsanurga ajalooline romaan, mille tegevus toimub 13. sajandi alguse Eestis.
Raamat koosneb 2 osast.
Romaani sisuks on Lõuna-Eestis asuva väljamõeldud Mägiste kihelkonna vanema Vello korraldatud sõjakäik Läti aladele (Võnnu piiramine) ja Ümera lahing. Ajaloolistest isikutest on romaani kõrvaltegelaseks Lembitu. 
Romaani eest sai Mait Metsanurk 1935. aastal Riigivanema I auhinna (1500 krooni).
Kirdalu mõis

Kirdalu mõis (saksa keeles Kirdal) oli Kurtna mõisa kõrvalmõis Hageri kihelkonnas Harjumaal.
Veski tänav (Tallinn)

Veski tänav on tänav Tallinnas Kesklinna linnaosas Keldrimäe asumis.
Tänavat on Veskiks nimetatud esimest korda 1885, ehkki saksakeelne nimi Mühlengasse esineb allikates juba 1882.
Külavanem

Külavanem on Eestis ühe või mitme küla elanike ühiste huvide esindaja, kes juhib küla ja juhindub oma tegevuses küla ühistest seisukohtadest, kehtivatest õigusaktidest ning valla ja piirkonna arengukavadest. Praktika näitab, et külavanema määratlemisel ei ole ühtset välja kujunenud arusaama, see erineb paljuski kohalike omavalitsuste lõikes. Tema rolliks on olla kogukonna eestvedaja, aktiivsuse kujundaja, identiteedihoidja ning partner kohalikele omavalitsustele. Külavanema ameti puhul on tegemist ühiskondliku usaldusametiga, mille ülesandeid täidetakse tasuta, siiski on omavalitsustel võimalik korraldada külavanema kulude hüvitamine ja töö tasustamine.
Külavanema töö on reguleeritud valla õigusaktidega, mille õiguslikud alused on sätestatud Kohaliku omavalitsuse korralduse seaduse §-s 58.

Ametisse valimine

Külavanema valimise algatab toimkond või vallavalitsus, kutsudes selleks kokku üldkoosoleku. Külavanema kandidaat peab olema valimise hetkel vähemalt 18 aastane ja omama elukohta selles külas. Külavanema kandidaadid peavad koosolekul andma kirjaliku nõusoleku kandideerimiseks.
Külavanem valitakse koosolekul kohale tulnud täisealiste külaelanike häälteenamusega (erandiks on Viljandi ja Lääne-Saare vallad, kus saavad valimistel osaleda vähemalt 16 aastased külaelanikud). Hääled loeb kokku koosoleku juhataja ning teatab kohe tulemuse. Kandidaat, kes saab koosolekul antud häältest üle poole, osutub valituks.
Külavanema volituste kestuse määrab vald külavanema statuudis. Levinuim volituste kestus on 2–5 aastat. Üldkoosolek võib külavanema igal ajal tagasi kutsuda. Külavanema statuudi kinnitab vallavolikogu.
Oluline on kaasata külavanema valimistele võimalikult palju külaelanikke, sest valdava praktika järgi on külavanema valimistel osalejaid vähe. Põhjuseks võib olla nii koosoleku toimumise informatsiooni puudumine, erinevate huvigruppide konfliktid kui ka inimeste passiivsus. Selles olukorras võib vastvalitud külavanemal olla keeruline, kui enamik külainimesi pole uuest külavanemast teadlikud.
Subtiitrid

Subtiitrite loomine

Tänapäeval kasutavad professionaalsed subtitreerijad spetsiaalset tark- ja riistvara, kus video salvestatakse kõvakettale, mistõttu on iga kaader kiiresti leitav. Peale subtiitrite loomise saab subtitreerija paika panna ka iga subtiitri algus- ja lõpuaja, samas kui kinos hoolitsevad selle eest eraldi tehnikud. Tulemuseks on subtiitrifail, mis sisaldab peale subtiitrite ka märget iga subtiitri algusest ja lõpust. Tavaliselt kasutatakse subtiitrite kestuse märkimiseks ajakoode (nt telesaadetes ja DVD-l), kuid traditsioonilise kinofilmi puhul mõõtetakse nende kestust filmilindi pikkuse põhjal (jalgades ja kaadrites).
Subtiitreid saab luua ka vabavara abil, näiteks Subtitle Workshop Windowsile, MovieCaptioner Macile ja Windowsile ning Subtitle Composer Linuxile.

Reaalajas subtitreerimine

Reaalajas subtitreerimine (inglise k. real time captioning) on muutunud üha tavapärasemaks, eriti Ühendkuningriigis ja Ameerika Ühendriikides, eeskätt regulatsioonide tõttu, mis sätestavad, et sisuliselt kõik teles näidatu peab olema vaegkuuljatele kättesaadav. Tavaliselt on reaalajas subtiitrid helist paar sekundit maas transkribeerimisele, kodeerimisele ja subtiitrite edastamisele kuluva aja tõttu. Kuna teksti toimetamiseks pole aega, esineb reaalajas esitatud subtiitrites trüki- ja suulise teksti valesti kuulmisest tingitud vigu.
Reaalajas subtitreeritakse stenografistide ehk kiirkirjutajate abil, kes kasutavad subtiitrite loomiseks kas spetsiaalset klaviatuuri või loevad dialoogi hääletuvastustarkvarasse. Viimane on tehnoloogia arengu tõttu muutunud reaalajas subtitreerimisel üsna populaarseks. Kuna reaalajas subtitreerivad stenografistid peavad teksti tootma täpselt ja vahetult, on neil vaja leida viise, kuidas näiteks homofoone eristada (inglise keeles there, their ja they’re eristamine).
Ka reaalajas subtiitrite tõlkimine on võimalik. Sel juhul teevad tõlk ja stenografist samaaegselt tööd: esimene tõlgib dialoogi suuliselt ja teine kirjutab selle üles. Seda tüüpi subtitreerimine on haruldane, kuna subtiitrid ilmuvad ekraanile viivitusega, ajapuuduse tõttu ei ole võimalik teksti toimetada ning teenus on kulukas. Kiirem ja odavam võimalus on lasta tõlgil otse vaatajatega suhelda, kuid sel juhul ei ole tõlge kuulmispuudega inimestele kättesaadav.
Hea sadam

Süžee

Romaani tegevus leiab aset 20. sajandi alguses Lääne-Eesti saarel kalurikülas kahe aasta vältel. Peategelaseks on Juulius (Jull), 14-aastane vaeslaps, kelle võtab enda hooldada kalur Taavi, Kipri talu hea südamega, kuid alkoholilembene peremees. Jull hakkab Taavi käe all õppima kalapüüdmist ja paatide valmistamist. Umbes aasta hiljem kolib perre elama ka Julli õde Luisi, kes on põgenenud enda hooldaja juurest. Sel ajal haigustub Liisu ning Luisi jääb teda koos Liisu õe Mariega hooldama. Kuna niigi väikses elamises on rohkelt inimesi, otsustab Jull pärast seda, kui külast on läbisõidul väike kaubalaev, selle meeskonnaga liituda. Ta satub Tallinna ja Soome, kohtub Tallinnas isaga, kes oli pere omal ajal maha jätnud, ning naaseb koos temaga külasse. Nad lepivad kõrvalasuva Jaaguõue talu perenaise Kristiinega kokku, et saavad kasutada naise lapsepõlvekodu Lahepera. Sinna kolib ka Luisi ning romaan lõpeb positiivsete nootidega: taas ühinenud pere hakkab tasapisi jalgu alla saama.
Tartu-kirivaksik

Tartu-kirivaksik (Epirrhoe tartuensis) on vaksiklaste sugukonda madara-kirivaksiku perekonda kuuluv liblikaliik.
Liik on levinud Baltimaades ja Soomes. 
Liigi kirjeldas 1965. aastal Tõnu Möls.
Ellukivi

Ellukivi (ka: Iila Ellu kivi, Elukivi) on rändrahn ja ohvrikivi Lääne-Viru maakonna Viru-Nigula valla ja Viru-Nigula kihelkonna Iila külas. 
Kivi mõõtmed on järgmised: pikkus 9,3 m, laius 8,1 m, kõrgus 3,0 m, ümbermõõt 27,4 m.
Kohamuistendi järgi, mis on Iila külast kogutud 1939. aastal, viheldi kängu jäänud kasvuga lapsi kivil noore kuu ajal kadakavihaga, et nad kasvama ja kõndima hakkaksid:
Malla vallas Iila külas Hiie talu maa peal asub Hiiemägi. /---/ Sellessamas vallas ja külas Hiiemäe talu maa peal asub praega suur kivi, täma nimi on Ellu kivi. Eided teadasivad rääkida: vanast, kui laps kasvuga kängus oli ja jalgu alle ei saand, kui änam ei aitand saunas "harjaste vottamine" ega löilis aurutamine, pidi lapsega menema noorekuu ööse Ellu kivile. Seal pidi lapse panema vatsuli kivi pääle ja vihtlema kadakase vihaga. Siis oli laps hakanud kasvama ja kondima. (ERA II 216, 199/201 (1–2) < Viru-Nigula khk, Malla v, Iila k, Pikapõllu t – V. Talu < isalt, August Talu, 56 a (1939).
Konguta valla lipp

Konguta valla lipp on Tartu maakonnas asunud endise Eesti haldusüksuse Konguta valla lipp.
Lipp kinnitati Konguta valla volikogu määrusega 16. märtsil 2009.

Lipu kirjeldus

Valla lipuks on ristkülikukujuline kangas, mis on diagonaalselt vardapoolsest ülanurgast valge kitsa laiuga jagatud roheliseks ja siniseks väljaks. Rohelisel (ülemisel) väljal on valge tammelehepaar ning sinisel (alumisel) väljal valge veskikivi. Lipu roheline toon on rahvusvahelise Pantone värvitabeli järgi 355C ja sinine on 285C.
CMYK: roheline - C94;M0;Y100;K0, sinine - C89;M43;Y0;K0 ja valge - C0;M0;Y0;K0.
RGB: roheline - R0;G150;B69, sinine - R26;G117;B208 ja valge - R255;G255;B255
Lipu proportsioonid on 7:11.
Knight Bachelor

Rüütliseisus ex officio

Inglismaa ja Walesi Ülemkohtu liikmed saavad Knight Bachelor'i tiitli ex officio (ameti poolest).

Rüütliseisus teenete eest

Sagedamini antakse Knight Bachelor'i tiitel tsiviilisikutele, eriti laialdaselt on rüütliseisust antud kunstiinimestele. Knight Bachelor omab õigust viisakussõnale Sir ka siis, kui ta kuulub rüütliordu madalamatesse astmetesse, millega rüütliseisust automaatselt ei kaasne. Mõned näited:

Sir Paul McCartney

Muusik Paul McCartney, olles 1965. aastast Briti impeeriumi ordu madalaima klassi liige (MBE), ei omanud rüütliseisust. Alles 1997. aastal lõi kuninganna ta rüütliks, andes talle tiitli Knight Bachelor.

Sir Alex Ferguson

Šoti jalgpalliklubi peatreener Alex Ferguson viis Aberdeen F.C. 1983. aastal kahe suurvõiduni Euroopas ja samal aastal ülendati ta Briti impeeriumi ordu ohvitseriks (OBE). Aastal 1991 Ferguson kordas Manchester Unitediga sama, mis tal õnnestus teha 1983. aastal Aberdeen F.C.-ga, lisaks tuli tema klubi järgmise nelja aasta jooksul kaks korda Inglismaa meistriks ja võitis kaks korda superkarika, sealhulgas 1994. aastal lisaks veel kolmanda trofee – Inglismaa karika. Neid saavutusi hinnates ülendas kuninganna Fergusoni Briti impeeriumi ordu komandöriks (CBE), kuid kumbki neist tiitlitest – ei äsjasaadu ega ka varasem – teinud temast rüütlit. Manchester Unitedi edu aga jätkus ka järgmistel aastatel. Aastal 1999 tuli Manchester Unitedi meeskond Fergusoni juhtimisel Inglismaa meistriks, seejärel võitis Inglismaa karika ja tuli Euroopa meistriks ning kõigele krooniks võitis veel maailma klubide karika. Teenete eest jalgpallispordis löödi Alex Ferguson 1999. aastal rüütliks ja ta sai tiitli Knight Bachelor.

Sir Ove Arup

Taani päritolu inglise ehitusinsener Ove Arup ülendati 1953. aastal Briti impeeriumi ordu komandöriks (CBE). Aastal 1970 tõsteti Arup rüütliks, talle anti tiitel Knight Bachelor teenete eest arhitektuuri ja tsiviilehituse valdkonnas. Sydney ooperiteatri avamiseni oli siis jäänud veel kolm aastat, kuid Arupi karjääri kõige tähtsaim saavutus – ooperimaja katusetarindite projekteerimine – oli juba seljataga.

Sir Anthony Hopkins

Filminäitleja Anthony Hopkins ülendati 1987. aastal 50-aastaselt Briti impeeriumi ordu komandöriks (CBE). Aastal 1993 lõi kuninganna Elizabeth II Hopkinsi rüütliks, andes talle tiitli Knight Bachelor teenete eest kunsti valdkonnas.
Võnkeperiood

Võnkeperiood (tähis T, mõõtühik sekund) on ühe võnke kestus ehk ajavahemik, mille jooksul teeb võnkuv keha ühe võnke. Võnkeperioodi pöördsuurust nimetatakse võnkesageduseks.
Volhovi jõgi

Volhovi jõgi (vene Волхов, soome Olhavajoki) on jõgi Euroopas. Pikkus 224 km.
Algab Ilmjärvest. Ülemjooksul voolab aeglaselt. Läbib lähte lähedal Novgorodi. Alamjooksul laskub Balti klindilt, moodustades kärestikke. Kärestikest allavoolu voolab rahulikult, jõekaldal on Kiriši, Volhovi ja Novaja Ladoga linn. Suubub Laadoga järve. Jõe järgi on oma nime saanud Ordoviitsiumi Volhovi lade.
Nõva Valla Infoleht

Nõva Valla Infoleht (1990 Nõva Valla Leht) oli Nõva valla ajaleht, mida andis välja  Nõva vallavalitsus. Leht ilmus 1989–2017.
Pärast 2017. aasta haldusreformi, mille käigus Nõva vald läks  Lääne-Nigula valla koosseisu, annab endise Nõva valla aladel toimuva kohta uudised edasi Lääne-Nigula Valla Ajaleht.
Saksamaa Liitvabariigi liidukantsler

Saksamaa Liitvabariigi liidukantsler on Saksamaa valitsusjuht.
Liidukantsleri valib liidupäev häälteenamusega, mille järel liidupresident nimetab ta ametisse. Juhul kui liidupäev ei ole võimeline liidukantslerit valima, on liidupresidendil õigus liidupäev laiali saata ja uued valimised välja kuulutada.
Praegu on liidukantsleri ametis Angela Merkel.
Stephan Knieper

Stephan Knieper (ka Stephan Kniper; 1636 Tallinn – 8. juuni 1687) oli Eesti vaimulik.
Knieper õppis usuteadust (immatrikuleeriti 16. jaanuaril 1656) Tartu ja (immatrikuleeriti 11. septembril 1660) ja Wittenbergi Ülikoolis. Ordineeriti õpetajaks 30. oktoobril 1667.
Oli aastatel 1667–1687 Jõhvi Mihkli koguduse õpetaja.
Knieper valdas heal tasemel eesti keelt. Kuulus aastal 1682 sinodil moodustatud Uue Testamendi eestikeelse tõlke käsikirja revideerimise komisjoni, tegeles aktiivselt redigeerimistööga, oli üks peamisi toimetajaid. Osales Liepa (25. august – 25. september 1686) ja Pilistvere piiblikonverentsil alates 21. jaanuarist 1687, lahkus sealt aga varem. Stephan Knieper maeti 15. juunil 1687 Tallinna Niguliste kirikusse.

Isiklikku

Tema teise naise Gertrutha isa Johannes Knieper oli Järva-Peetri Püha Peetruse koguduse õpetaja, nende poeg Carl Philipp Knieper oli Vaivara koguduse õpetaja.
Luis Enrique

Klubikarjäär

Luis Enrique alustas oma karjääri 1989. aastal Sporting de Gijónis, kus ta mängis 45 mängu ja lõi 17 väravat.
1991. aastal siirdus ta Madridi Reali, kus ta võitis hooajal 1992–93 Hispaania karika ning tuli 1994–95 Hispaania meistriks.
Enrique liitus 1996. aasta suvel Madridi Reali rivaalklubiga Barcelona.
Barcelonaga võitis ta kaheksa aasta jooksul kaks korda La Liga ja Copa del Rey. Kokku mängis ta klubi eest 300 mängu ning lõi 109 väravat.
Enrique lõpetas oma mängijakarjääri 2004. aastal, ta oli selleks ajaks mänginud kõikide klubide ja sarjade peale rohkem kui 500 mängu ja löönud üle 100 värava.

Koondisekarjäär

Luis Enrique mängis Hispaania jalgpallikoondise eest üheksa aasta jooksul 62 korda ja lõi 12 väravat.
Hispaaniat esindas ta kolmel korral jalgpalli maailmameistrivõistlustel ja ühe korra Euroopa meistrivõistlustel. Ta lõi värava 1994. aasta MMil Šveitsi vastu ja 1998. aasta MMil Bulgaaria vastu.
Samuti esindas ta ka 2000. aastal ühe korra Astuuria jalgpallikoondist.

Treenerikarjäär

2008. aastal alustas Luis Enrique töötamist Barcelona B peatreenerina.
2011. aastal sai temast Itaalia kõrgliiga klubi AS Roma peatreener.
2013–14 hooajal juhendas ta Hispaania kõrgliiga klubi Celta de Vigo, enne kui naasis Barcelona juurde.
2014–15 hooajal aitas ta Kataloonia klubil võita nii La Liga, Copa del Rey kui ka Meistrite Liiga.
2015–16 hooajal tuli Barcelona Enrique käe all taas Hispaania meistriks ja karikavõitjaks. Meistrite Liigas langeti veerandfinaalis Madridi Atlético vastu.
8. märtsil 2017 tulid katalaanid tagasi Meistrite Liiga kaheksandikfinaalis Paris Saint-Germainiga võõrsil saadud 4:0 kaotusest, võites korduskohtumine Camp Noul 6:1. 27. mail 2017 juhendas ta Barcelona 3:1 võiduni Hispaania karika finaalis Alavésiga.

Mängustiil

Tema peamine positsioon mängijana oli parem või ründav poolkaitsja, aga ta oli tuntud ka oma mitmekülgsuse poolest, olles oma karjääri jooksul mänginud igat positsiooni peale keskkaitsja ja väravavahi.
Nikola Vučević

Nikola Vučević (sündinud 24. oktoobril 1990) on Montenegro korvpallur.
Aastast 2012 mängib NBA klubis Orlando Magic.
Andres Ild

Andres Ild (sündinud 28. augustil 1943 Pärnus) on eesti näitleja.
Andres Ild lõpetas 1962. aastal Pärnu 2. Keskkooli. Töötas 1963–1964 Pärnus sidemontöörina. Ta oli aastatel 1964–1998 Endla teatri näitleja. Hiljem on ta mänginud Endla teatri lavastustes rollilepinguga.
Andres Ild on mänginud 1972. aastal valminud filmis "Verekivi" Andrease rolli.

Isiklikku

Alates 1981. aastast on Andres Ild abielus näitleja ja joogatreeneri Juta Tintsiga.